Освен това, в съответствие с член 18, параграф 6 от основния регламент, когато се прилагат наличните факти, резултатите от разследването може да бъдат по-малко благоприятни за дадена страна, отколкото ако тя е оказала съдействие, за да се избегне неправомерното възнаграждаване на неоказването на съдействие. В настоящия случай Комисията трябваше да основе изчисляването на митото за цялата държава на наличните в досието факти. Методологията беше разумна, тъй като се основаваше на действителна проверена информация от включените в извадката производители износители и изчислението се основаваше на избран вид на продукта, който беше най-представителен от гледна точка на обема на износа на съответния производител износител. Твърдението, че този конкретен вид на продукта не е бил изнасян от неоказалите съдействие производители износители, не беше обосновано от EFDA и не можа да бъде проверено. Поради това този довод беше отхвърлен.
 3.9.7. Списъкът на оказалите съдействие производители износители
 (342)
 EIFI заяви, че някои от производителите износители, на които е предоставен статут на оказал съдействие производител износител, не следва да се считат за такива, тъй като не са производители, а търговци на разглеждания продукт. При някои от производителите износители имената, посочени във формуляра за изготвяне на извадката, не съответстват на имената по регистрирания ДДС номер на съответното дружество, а други са имали необичайно ниска експортна цена за Съюза. В подкрепа на твърдението си EIFI предостави информация, основаваща се на публично достъпни източници.
 (343)
 Комисията отбелязва, че информацията, предоставена от EIFI, е получена много късно по време на процедурата, въпреки че същият списък на оказалите съдействие производители износители е бил поставен в досието, достъпно за всички заинтересовани страни, на 6 януари 2021 г. (77), и поради това вече не беше възможно да бъде проверена. Поради това Комисията не можа да определи дали основанията, посочени от EIFI за отстраняване на определени дружества от списъка на производителите износители, са обосновани, и по тази причина посочените твърдения трябваше да бъдат отхвърлени.
 (344)
 Едно търговско дружество в КНР, Changshu 5. Rich Trading Co., Ltd. („Changshu Rich“), заяви, че следва да бъде добавено към списъка на оказалите съдействие производители износители заедно със свързания с него производител в Китай, тъй като е оказало съдействие по време на разследването. Комисията отбелязва, че нито една от тези страни не е попълнила формуляра за изготвяне на извадката в определените срокове. Changshu Rich е предоставило само отговор на формуляра за изготвяне на извадката по отношение на несвързаните вносители в Съюза, като този отговор не беше свързан със страните в КНР и беше предоставен едва след определените срокове. Поради това искането за включване в списъка на оказалите съдействие производители износители беше отхвърлено. Друг производител износител, който Changshu Rich посочи като свой „партньор“, е представил формуляра за изготвяне извадката в рамките на срока и поради това е включен в списъка.
 (345)
 Друг производител износител, Bulten Fasteners (China) Co., Ltd. („Bulten Fasteners“), също поиска да бъде включен в списъка на оказалите съдействие производители износители, като се аргументира, че е оказал съдействие по време на разследването, като е предоставил в определения срок информацията за материалите за влагане, предназначени за производителите износители в